**Elkarrizketa Haritz Odriozolari**

**Azkenaldian oso modan jarri den plataforma da Youtube, denok erabiltzen dugu eta milaka eta milaka bideo igotzen dira egunero munduko hamaika txokotatik. Bideo hauek mota askotakoak dira, eta horien artean garrantzitsuenetakoa bideojokoen alorrari lotutakoa da. Gurean ere bada horrelakorik egiten duenik: Haritz Odriozola, TheProdigyEH sarean gabiltzanontzat, gipuzkoar bideojokalari youtuber euskalduna.**

**1- Haritz, zu youtuber zara, hau da, bideoak sarera igotzen dituzu beste pertsona batzuek ikus ditzaten, baina zehazki zer egiten duzu?**

Lehenik eta behin esango nuke jolasean ibiltzen naizela, eta gustuko ditudan jolasak grabatzen ditut. Partidak egiten ditut eta nire asmoa da horiek konpartitzea beste batzuekin, entretenitu daitezen, edo ikus dezaten zenbait tokitan ze estrategia erabiltzen dudan. Azken finean bideo horiek grabatzen ditut beste batzuekin konpartitzeko.

**2-Gameplayak, iruzkinduriko bideojokoen partidak liratekeenak, zergatik dira hain erakargarriak ikusleentzat? Edo beste modu batera esanda, zer helbururekin ikusten dituzte?**

Bueno, hainbat izan daitezke helburuak. Nik gogoratzen dut gaztea nintzenean, orduan kontsolak ez ziren hainbeste etxeetan eta joaten ginen “errekreatiboetara”, hau da, egoten ziren lokal batzuk bideojokoak egoten zirenak. Han bat bakarrik jolasten egon arren, beste neska eta mutil guztiak han egoten ginen begira, ze halako entretenimendu bat egiten du beste bat jolasten ikustea, nahiz eta zeu ez izan. Egia da badaudela jolas batzuk ondo ikusten direnak eta beste batzuk ez direnak hain entretenigarriak. Baina horretaz gain, zenbait youtuber, eta neu ere bai saiatzen naiz, jolas konkretu batzuetan holako teknikak erakusten: pantaila bat nola pasatu, nola egin dibertigarriago, jolas batek izan ditzakeen leku sekretuak erakutsi… eta abar.

**Azken finean kirolen antzeko zerbait izango litzateke ezta?**

Bai, azken finean horrelako zerbait da, egia da nik ez dudala era lehiakor batean jolasten, esan nahi dut ez dudala profesionalki egiten. Izango litzateke arratsalde normal batean parkera jaitsi eta lagun batzuk futbol partida bat jolasten ari direla ikustea. Ez dituzu munduko jokaldirik onenak ikusiko, baina entretenigarria izan daiteke.

**3- Youtuber afizioz hala ofizioz? Honetaz bizi al daiteke?**

Momentuz afizioz, eta ez dut planteatzen ofizioz izatea. Lehenik eta behin, euskarazko publikoa ikusita, garbi dago muga bat daukala, eta hau ez dela nahikoa bizitzeko. Hala ere ditudan harpidedun eta bideo ikustaldiekin baliteke diru pixka bat lortu ahal izatea, baina ez dut nahi. Iruditzen zait diruagatik egingo banu, beste planteamendu bat jarriko niela bideoei eta kanalari, eta ez dut bide horretatik joan nahi. Horrekin ez dut dirua irabazten dutenak kritikatu nahi, beren eskubidean daude, eta gai badira kanala ondo eramateko, ba aurrera. Nik nahiago nuen dirurik ez jasotzea, kontraturik ez egitea.

**4- Noiz sartu zinen mundu honetan? Eta zergatik?**

Youtuben kanala aspaldi-aspaldi ireki nuen, 2007 edo 2008 urtetik daukat, ez naiz gogoratzen, baina hasiera batean kanala besteen bideoak ikusteko neukan. Orduan ez zegoen gaur egun dagoen moda, egun jende asko bizi da youtubetik eta orduan ez zegoen nire inguruan gauza handirik. Hasi nintzenean Xbox 360 kontsola neukan eta pare bat bideo grabatu nituen. Hasieran ez nituen iruzkintzen, ahotsik gabe igotzen nituen jokoaren soinuarekin. Geroago, beste bideo mota batzuk igotzen hasi nintzen.

**5- Zure aurretik ba al zegoen beste euskal youtuberrik? Edo euskara guztiz ezezaguna zen alor honetan?**

Bai, egia esan, Youtuben erraza zen bideoak ingelesez edo gaztelaniaz aurkitzea, baina euskaraz ez zen hain erraza. Batzuk bazeuden. Eta youtube egun nola dagoen antolatuta kontuan hartuta, baliteke lehendik beste batzuk egotea, baina oso zaila da horiek aurkitzea. Asko eta asko ez ditugu ezagutzen. Eta ez daukagu beraiekin kontaktuan jartzeko erremintarik.

**6- Zure ondoren beste hainbat youtuber etorri ziren, hala nola, bideojokoen munduan ezagunak diren TheiPatx eta RobouteGuilliam. Hirurek indarrak bateratu eta elkarrekin lanean hasteko proiektu bat hasi zenutela esan didate. Azalduko diguzu hau nola izan zen? Zer gertatu zen horrekin?**

Bai, euskarazko youtuberrak oso sakabanatuta geunden. Ingelesek, adibidez, ez daukate arazo hori. Eta ikusi genuen youtuber katalanak elkartuta zeudela, kooperazioak egiten zituzten, eta komunitate bat osatua zuten, eta horrek kanal berriak sortzera erakartzen zuen jendea, eta guk ere, azken finean, hori lortu nahi genuen. Gure kanalen promozioa egin nahi genuen, noski, eta gero baita ere euskal komunitate bat sortu eta jendeari erakutsi badagoela aukera youtuben euskaraz kanalak egiteko eta youtubera euskarazko bideoak igotzeko, eta ,beno, posible dela ikusleak izatea.

**7- EHGaming proiektuak arrakasta handirik izan ez bazuen ere, ez zenuten etsi, eta bideojokoen euskal komunitatearen alde borrokan jarraitu zenuten. Horrela, urte pare bat geroago, Game Erauntsia euskal bideo jokalarien komunitate edo elkarteari ekin zenioten. Noiz eta nola hasi zineten horrekin?**

Bai, EHGaming akaso lehendabiziko saiakera izan zen, plataforma bat youtuben eraiki genuen, baina egin genuen akatsa hori izan zen, komunitatea youtuben bertan eraikitzen saiatzea, eta ez dut esango porrota izan zela komunitatearena, zeren jende dexente erakarri genuen. Gainera, bideo batzuk igotzeaz gain, sortu genuen podcast bat bideoei buruz hitz egiteko, pare bat kapitulu egin genituen eta beno...ikasleak ginen, eta beraz, ez geneukan nahi genuen adina denborarik, eta proiektu hori albo batera utzi behar izan genuen, eta handik pixka batera, zuk esan duzun bezala, Game erauntsiko aukera sortu zen. Hasiera batean orrialde bat sortu zen, gari infernu eta Joshell bi youtuberrekin. Orrialde bat sortu zen, baina orrialdea egiten ari zenak, Urtzi informatikariak esan zuen:”Begira, orrialdea egin dugunez, zergatik ez dugu hau zabaltzen eta komunitate oso bat egiten dugun hemen?” Eta, nire ustez, hor egon zen gakoa, lortu ez genuena EHGamingekin Game Erauntsiarekin lortu genuen. Komunitate bat, nire ustez, orrialde batean sortu behar da, Game Erauntsiaren datuak ikustea besterik ez dago, ezta? erabiltzaileak 400 baino gehiago dira, txapelketa pilo bat izan ditugu, jolasen zozketak, artikuluak..beno, benetan komunitate bat sortzen eta egunero gehiago hazten ari den komunitate bat.

**8- Beraz, hasiera batean, Gameplayak igotzeko webgune bat besterik ez zen, baina komunitate hau pixkanaka-pixkanaka hazten joan da, eta egun hamaika gauza eskaintzen dituzue. Zein da egin duzuen bidea? Zer lorpen nabarmenduko zenituzke?**

Bai, Gameplayak egiten hasi ginen, nire izenean hitz egiten dut, eta Gameplayak egitetik pasatu gara, artikuluak egiten ditugu, jolasen analisiak ere bai, eta baita ere txapelketak muntatu eta txapelketa horiek zuzenean ematera ere bai Internetetik. Beraz, toki batean pixka bat zentratuta gaudenez, zenbat gauzetan lan gutxiago egin dugu, eta hori gure kanaletan nabaritu da, agian, Gameplayen kantitatea jaitsi izan da.

**9- Nola definituko zenuke Game Erauntsia? Zer aurki dezakete erabiltzaileek zuen webgunean sartzen direnean?**

Game Erauntsia definituko dut esanez sarean falta zen hutsune bat betetzera etorri den elkarte bat dela, inglesez, gaztelaniaz, katalanez...hitz egiten duen jendeak bazuen txoko bat bertan elkartu eta euren iritziak partekatzeko eta elkarrekin hitz egiteko toki bat, eta Game Erauntsia, nire ustez, euskaraz zegoen hutsune hori betetzera etorri da, hau da, bideojokozale euskaldunak oso barreiatuta geunden eta, gainera, seguruenik gaztelaniazkoetan edo ingelesezkoetan sartuta geunden eta helburua zen euskaldunak komunitate horretara erakartzea eta beraiek eroso sentitzen diren komunitate bat eratzen saiatu.

**10- Nori dago zuzendua GE? Gazteei bakarrik? Hala heldu eta umeek ere badute tokia?**

Ez, hasiera batean ez dago zehazki inori zehaztuta. Bertan aurkitu ditzakezu helduendako artikuluak (duela denbora askoko jokoez hitz egiten dutelako, eta nostalgia horrek eragina izan dezake), baina beste alde batetik, baditugu jolas batzuk edota artikuluak gazteentzat direnak. Beraz, ez nuke esango publiko jakin batentzat eginak direnik, denak dira ongi etorriak hemen, eta seguru nago denak sentituko direla bertan gustura

**11- Elkarrizketa bukatzeko, nola ikusten duzu euskararen egoera sarean? Lan asko al dago oraindik egiteko?**

Beno, oinarri bat badugu, baina ezin gara lotan geratu; ezer egiten ez badugu, agur euskararen normalizazioa. Sarean lan handia dago egiteko, bai, adibidez, nik gazteengan ikusten dut joera handia dutela gaztelaniazko edukietan sartzekoa, eta ohitura hori aldatzen saiatu behar gara; saiatu behar gara komunitate sendo bat egiten, eta gaztelaniaz edo ingelesez dauden youtuber eta arrakasta handia dutenak euskaraz sortu behar ditugu jendea erakartzeko. Bai, lan handia dago egiteko, ez da erraza izango, baina seguru nago portu onera iritsiko den bidea izango dela.

Mila esker Haritz, elkarrizketa egiteagatik. Mila esker zuri, gure berri emateagatik.

**Bingen Galartza Iparragirre**